Glatte veier og snø på Østlandet: Flere trafikkulykker og stengte veier
Kollisjoner og utforkjøringer preger veiene i store deler av landet etter snøfall torsdag. E18 er delvis stengt som følge av glatte kjøreforhold.  Torsdag skaper snøen problemer for flere på Øst-, Sør- og Vestlandet.  – Det har vært mange trafikkuhell, jeg har ikke tall på hvor mange, sa trafikkoperatør Jørgen Bødtker til NTB allerede torsdag formiddag. Klokken 14.00 er nødetatene på vei til Flårtunnelen på E18 i Horten etter melding om en kjedekollisjon mellom ti personbiler og to lastebiler.  – Veien er stengt i sørgående retning, og det vil ta lang tid før den åpnes, sier operasjonsleder Tommy Eriksen i Sørøst politidistrikt til NTB. Tre personer er kjørt til sykehus og to personer blir kjørt til legevakten. Man må regne med forsinkelser i området, opplyser Eriksen.  Klokken 16.30 opplyser politiet i Oslo at Smestadtunnelen er åpnet for normal trafikk, etter at fem kjøretøy ble involvert i et trafikkuhell like etter 15.00.  – Kjør alternative ruter, sier politiet.  På kort tid har det også vært tre trafikkuhell på E6 nær Oslo torsdag ettermiddag:  – Det er svært glatt på stedet, skriver politiet på X. Rett før klokken 12.50 var to biler involvert i en trafikkulykke i Vittenbergtunnelen i Lørenskog. Klokken 14.25 melder politiet om en trafikkulykke mellom flere personbiler og et vogntog i Nøstvettunnelen i Nordre Follo. Tunnelen er stengt. Flere trafikkuhell i vest – politiets kapasitet sprengt På Vestlandet har også vært flere problemer:  Sørvest politidistrikt pålegger torsdag ettermiddag vogntogsjåfører å montere kjetting.  Det er også flere trafikale utfordringer på riksvei 13 Gaupekleiv i Sulda.  Politiet har foreløpig ikke kapasitet til å bistå på stedet, opplyser operasjonsleder i Sørvest politidistrikt, klokken 10.34. Busselskapet Kolombus og Stavanger lufthavn melder om store forsinkelser, som følge av snøen. Noen flyvninger er kansellert, skriver Stavanger Aftenblad.  Fjordlines avgang fra Kristiansand til Hirtshals ble også kansellert på grunn av været. Det samme er fergen motsatt vei, som skulle hatt avgang i ettermiddag. Wahlstrøm oppfordrer alle til å senke farten, holde avstand og kjøre etter forholdene.  Ruters pressevakt Øystein Dahl Johansen forteller at Ruter er i tett dialog med sine operatører, og at de gjør ulike tiltak for å forberede seg.  Oslo kommune sa torsdag morgen at de tar pause i vårrengjøringen og rigger seg for å brøyte.  – Snøen vil gi seg i løpet av natten Vakthavende meteorolog ved Meteorologisk institutt, Terje Alsvik Walløe forteller at det slutter å snø i natt. – Vi er halvveis nå. Snøen vil gi seg til løpet av natten. Vi må holde oss oppmerksomme på at det vil bli varmere i morgen, sier han. Varmere vær er i siktet. Neste uke vil været være mildere og ligge på plussgrader. Allerede i helgen blir været mildt, men våren kommer til å merkes mye sterkere neste uke. – Mange lengter etter skikkelig vårvær, og den kommer, sier Walløe. Allikevel garanterer han ikke at snøen ikke vil komme tilbake.  – Det er for tidlig å gi garanti på at det ikke kommer til å snø fremover, men sannsynligheten er god for at vi ikke får et slikt tilbakeslag, sier han.
Gult farevarsel er sendt ut, med ventet snøfall på opp til 10 centimeter på Østlandet. Trafikkulykker har skjedd på forskjellige steder grunnet snøvær. Men ingen alvorlige personskader er rapportert. Veitrafikksentralen og Ruter har gjort tiltak for å håndtere snøværet og oppfordrer folk til å være forsiktige.